སྔོན་ཆད་གྲོགས་པོ་འགའ་དང་མཉམ་དུ་ཁ་བརྡ་བྱེད་པའི་སྐབས་ཤིག་ལ་དམ་པའི་བྱིན་རླབས་ཅེས་ལབ་པ་ལ།གཅིག་གིས།དམ་པའི་བྱིན་རླབས་ཟེར་ན་གང་རེད་སྟོན་དང་ཟེར།སྐབས་དེར་ངས་ཁོང་ལ།དམ་པའི་བྱིན་རླབས་ཟེར་བ་མཐོང་རེག་ཡོད་པའི་དངོས་པོ་རྡོག་རྡོག་པོ་གཅིག་ཡིན་པའི་ངེས་པ་མེད།དམ་པ་ཚོས་ལེགས་པའི་ལས་གང་བྱས་པའི་འབྲས་བུ་ཡག་པོ་ཕྱི་རབས་པའི་ལོངས་སུ་སྤྱོད་ཡུལ་དུ་གྱུར་ཚེ་དེ་ནི་བྱིན་རླབས་ཡིན་ཞེས་ལན་བཏབ་པ་ཡིན།གནའ་བོའི་གྷི་རི་སིའི་ཤེས་རིག་གིས་ཡོ་རོབ་ལ་ཤེས་དཔལ་གྱི་འཇིག་རྟེན་གསར་བ་ཞིག་བསྐྲུན་པ་མ་ཟད།དེའི་རླབས་རྒྱུན་གྱིས་འཛམ་གླིང་ཧྲིལ་བོར་ཤུགས་རྐྱེན་མུ་ནས་མུ་རུ་འདོན་བཞིན་པ་གྲལ་མཐའ་བ་ང་ཚོའི་ལུས་སེམས་གཉིས་ཆ་ནས་མངོན་སུམ་མྱོང་གྲུབ་མ་ཡིན་ནམ།དེ་ནི་དམ་པའི་བྱིན་རླབས་ཡིན།རོམ་གྱི་ཆབ་སྲིད་ལམ་ལུགས་ལ་དཔེ་ལྟོས་ཀྱིས་དར་འོངས་པའི་ལམ་ལུགས་གང་དེས་མིའི་རིགས་ལ་ཕུགས་འཁྱོང་ཡུན་གནས་ཀྱི་བདེ་བ་འཚོལ་བའི་ལམ་ལུགས་ཤིག་གི་དབུ་འཁྱུད་བྲིས་པ་རེད།འབངས་མིའི་བདེ་སྡུག་ཁྲིམས་ལ་ཁེན་པའི་བསམ་བློ་རྒྱ་ཆེན་པོ་ཤུགས་དྲག་པོ་དར་བའང་དམ་པའི་བྱིན་རླབས་ཡིན།སྨག་གནག་པའི་དུས་རབས་དཀྱིལ་མ་ཟེར་བ་དེའང་ཤེས་རིག་གི་མེ་སོན་སྟོབས་ཀྱིས་འབར་བའི་དུས་རིམ་རིང་མོ་ཞིག་ཡིན།མིའི་རིགས་ཀྱི་གལ་ཆེ་བའི་ཚན་རིག་ཤེས་བྱ་མང་བོ་དེ་དུས་སུ་གསར་དུ་རྙེད་པ་རེད།འདི་ལྟ་བུའི་སྐབས་སུའང་དམ་པའི་བྱིན་རླབས་སྔར་བཞིན་ཉམས་མ་མྱོང་།འདི་དང་འདི་ལྟ་བུ་ནི་དམ་པའི་ཐུགས་སྟོབས་ལས་འཁྲུངས་པའི་བྱིན་རླབས་ཏེ།ང་ཚོ་ལ་ཕན་ཐོགས་པ་མ་ཟད་ཀྱི་ང་ཚོའི་བུ་རབས་ཚ་རྒྱུད་ལའང་ཕན་ཐོགས་ངེས་ཅན་ཡོད་པ་ཐེ་ཚོམ་ཅི་ལ་དགོས།ལུའུ་ཏྲིན་གྱིས།ང་ནི་མི་ཆེན་གྱི་ཕྲག་སྟེང་ནས་ལངས་ཡོད་ཅེས་གསུངས་པ་ལྟར།འཇིག་རྟེན་འདིར་རིག་པ་ཁེར་སྐྱེས་ཤིག་ཡོད་པ་མི་འདོད་ལ།གཞན་དང་གཞན་གྱི་རིག་པའམ་ཤེས་ཡོན་ནམ་འཇོན་ཐང་ལ་རེ་མི་དགོས་པའི་མི་ཞིག་ཡོད་པ་གཏན་ནས་མི་འདོད།རང་གིས་ཇི་ལྟར་མཁས་པའམ་འཇོན་པོའམ་ཡོན་ཏན་ཅན་ནམ་ཤེས་ཡོན་པའི་གོ་འཕང་ཟིན་ཡོད་ན་དེ་དག་ནི་རང་གི་ཤེས་རབ་ཙམ་གྱིས་མ་ཚད་པར་སྔོན་བྱོན་དམ་པའི་བྱིན་རླབས་ཡིན་པ་ཤེས་དགོས།གལ་ཏེ་ཁྱེད་ཀྱིས་བྱིན་རླབས་ཟེར་བ་ཐོས་ཙམ་གྱིས་ཡིད་སེམས་དཀྲུག་ཡོང་ན།དེ་ལ་ཤུལ་བཞག་ཅེས་སྦྱར་ཀྱང་མི་ཆོག་པ་ཅི་ཡང་མེད།